Komisijos reglamentas (EB) Nr. 436/2001
2001 m. kovo 2 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų II priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 2020/2000 [2], ypač į jo 13 straipsnio antrą įtrauką,
kadangi:
(1) Reglamento (EEB) Nr. 2092/91 7 straipsnio 4 dalyje numatyta tvarka tam tikros valstybės narės nuo 1997 m. teikė informaciją dėl tam tikrų II priedo nuostatų patikslinimo.
(2) Kompostuotos buitinės atliekos ir kompostuotas augalinės kilmės medžiagų mišinys yra produktai, kurie iki Reglamento (EEB) Nr. 2092/91 priėmimo buvo plačiai naudojami pagal Bendrijoje taikomus ekologinės žemdirbystės praktikos kodeksus. Šių produktų dabar galima gauti ne tik juos kompostavus, bet ir kitaip fermentavus, visų pirma anaerobinio fermentavimo biodujoms gaminti procese. Pakeitimai, susiję su šiais produktais, yra skubūs, nes artėja žemės ūkio sezonas, kurio metu šiuos produktus būtų galima naudoti tręšimui pagal ribojančius reikalavimus, nustatytus reglamento I priedo A dalyje. Anaerobinė fermentacija biodujoms gaminti yra procesas, kuris iš esmės atitinka ekologinei žemdirbystei keliamus aplinkos apsaugos tikslus.
(3) Būtina keleto kalbų tekstuose ištaisyti produkto pavadinimą "tomamilčiai", kad jis reikštų tą patį produktą. Taip pat paaiškėjo, kad šis produktas nebuvo patikslintas Komisijos reglamente (EB) Nr. 2381/94 [3], kuriuo buvo nustatyta II priedo A dalis, redakcijoje portugalų kalba. Todėl reikia ištaisyti šią klaidą.
(4) Pramoninių kalkių iš cukraus gamybos naudojimo ekologiškai ūkininkaujant patirtis parodė, kad yra tikslinga leisti jas naudoti ir po 2002 m. kovo 31 d.
(5) Daugelyje piretrinų preparatų, gautų ekstrahuojant Chrysanthemum cinerariaefolium, sudėtyje yra piperonilo butoksido kaip sinergento. Todėl tikslinga sugriežtinti sąlygas, pagal kurias galima naudoti šiuos preparatus.
(6) Šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis pradedamas taikyti nedelsiant.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 2 d.